ธปท.ชี้จับตาเงินทุนไหลออกจากตลาดเกิดใหม่ แนะเอกชนบริหารความเสี่ยง
ผู้ว่าธปท.ชี้จับตาผลกระทบเงินทุนไหลออกจากตลาดเกิดใหม่ แนะเอกชนบริหารความเสี่ยง
11 พ.ค. 2560

นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า  ภาวะการเงินโลกยังมีความผันผวนสูง ซึ่งตั้งแต่ปลายปีที่ผ่านมาจนถึงปัจจุบันจะพบว่านักลงทุนมีทั้งกล้าเสี่ยงและกลัวเสี่ยงเป็นช่วงๆ แต่ช่วงนี้จะเห็นว่ามีเงินทุนไหลออกจากประเทศเศรษฐกิจเกิดใหม่มากขึ้น เนื่องจากแนวทางการปรับขึ้นอัตราดอกเบี้ยนโยบายของธนาคารกลางสหรัฐ (เฟด) เริ่มมีความชัดเจน ประกอบกับตัวเลขเศรษฐกิจของสหรัฐฯ หลายตัวเริ่มออกมาดี
ผู้ว่า ธปท. กล่าวว่า ภาวะเงินทุนเคลื่อนย้ายมีปัจจัยหลักภายนอกประเทศเป็นหลัก และมักเป็นปัจจัยที่คาดเดาได้ยาก ดังนั้นไม่อยากให้ผู้ประกอบการวางใจ ซึ่งการบริหารความเสี่ยงถือเป็นเรื่องที่จำเป็นอย่างมาก โดยเฉพาะผู้ประกอบการที่ทำธุรกิจระหว่างประเทศ